
Drugi ciklus Zagrebačkih kvartova kulture završava 18. i 19. srpnja u Kajzerici! 

Zagreb, 15. srpnja – Nakon Volovčice i Trnjanske Savice, drugi ciklus Zagrebačkih kvartova kulture završava u Kajzerici i to 18. i 19. srpnja. Dvodnevni kulturno-umjetnički program uključuje koncert, kazališne predstave za djecu i odrasle, filmske projekcije, izvedbu suvremenog cirkusa, radionicu i tematsku šetnju kvartom.
Subotnji program počinje uz radionicu vezenja pod vodstvom Ive Čukelj na kojoj će polaznici imati priliku osvijestiti kako mindfulness, svjesnost i intuitivno vezenje mogu obogatiti naše veze sa samima sobom i pomoći da usporimo svijet oko sebe. Potrebna je prethodna prijava za radionicu, no sva su mjesta zasad popunjena. Nakon radionice, uslijedit će već tradicionalni marš kroz kvart u izvedbi Zagrebačkog orkestra ZET-a koji signalizira početak još jednog izdanja Zagrebačkih kvartova kulture!
Program se nastavlja uz predstavu Morske avanture škampića Đure u produkciji Teatra Tirena koja djecu na zabavan i dinamičan način, kroz vesele songove, upoznaje s podmorjem i njegovim stanovnicima i skreće im pozornost na važnost očuvanja prirode.
Za kraj večeri, bit će prikazana francuska krimi-drama Privatni život. Riječ je o novom filmu renomirane francuske redateljice Rebecce Zlotowski, jedne od važnijih autorica suvremenog francuskog art-filma – njezin filmski opus uključuje filmove koji su često intimni, psihološki i fokusirani na odnose, identitet i obitelj. U glavnoj ulozi nastupa Jodie Foster, a tumači parišku psihijatricu koja počinje sumnjati u okolnosti smrti jedne od svojih pacijentica. Privatni život premijerno je prikazan izvan konkurencije na filmskom festivalu u Cannesu.
Nedjeljni program počinje predvečer uz tematsku vođenu šetnju Zagrebački velesajam kao otvoreni prostor susjedstva pod vodstvom kulturne antropologinje Sonje Leboš, u kojoj će svi sudionici moći saznati detalje o prošlosti, sadašnjosti i mogućoj budućnosti Zagrebačkog velesajma. Ovaj modernistički prostor par excellence, zaštićena je ambijentalna cjelina u kojoj objekti, unatoč zaštiti, propadaju. Kako prostor ZV-a može odgovoriti na potrebe susjedstva, a istovremeno podići ljestvicu stupnja vlastitog održavanja, jedno je od pitanja na koje će se tražiti odgovor tijekom ove šetnje. Za sudjelovanje u šetnji je potrebna prethodna prijava, no sva su mjesta zasad popunjena.
Nakon šetnje će uslijediti izvedba suvremenog cirkusa El Cric u produkciji Loop Cirkusa koja uključuje akrobacije i leteće cirkuske rekvizite – sve umotano u divlji humor i lude obrate. Nakon izvedbe, održat će se radionica žongliranja, balansiranja i hula-hupa.
Navečer je na programu zabavna predstava Direkt u glavu, otkačena crna komedija B GLAD Produkcije u kojoj iskusni glumci Borko Perić i Filip Detelić ostavljaju dušu na pozornici i preispituju sve živo i mrtvo, uz salve smijeha i jedinstveno iskustvo za gledatelje. Riječ je o kombinaciji klasične kazališne komedije i interaktivnog šoua.


Program završava uz obiteljski hit-film – Bumbarovo ljeto Daniela Kušana. Radnja prati djecu na jadranskom otoku (otok Zlarin kao izmišljeni otok Trs) čija se ljetna monotonija pretvara u pustolovinu kada uz pomoć teleskopa otkriju dječaka Chikua iz Afrike i upletu se u krijumčarsku mrežu. Zajedničkim hvatanjem krijumčara završava ljetna pustolovina koja zbližava cijelo društvo.
Ulaz na sve programe je slobodan, dok je za sudjelovanje u radionicama i šetnjama potrebna prethodna prijava. Program će se održati kraj Osnovne škole Kajzerica (Ulica Žarka Dolinara 9). Zadržavamo pravo izmjene i dopune programa. U slučaju nepovoljnih vremenskih uvjeta cijeli program na otvorenom se odgađa.  
U ovogodišnjem projektu, koji uključuje 9 kvartova, kroz stotinjak će događanja sudjelovati više od 200 umjetnika. Kao i dosad, po kvartovima će se izvoditi koncerti, kazališne predstave za djecu i odrasle, predstave suvremenog plesa, filmske projekcije, izvedbe suvremenog cirkusa, poezija i radionice te okolišne akcije. Po prvi puta u sklopu projekta predstavljaju se i murali na zidovima kvartovskih zgrada. Prvi ciklus manifestacije održao se tijekom travnja i svibnja u Dugavama, Podsusedu, Krugama i Lučkom, a drugi ciklus održava se tijekom lipnja i srpnja u Volovčici, Trnjanskoj Savici i Kajzerici.
Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.

